钦定古今图书集成/明伦汇编/氏族典/第229卷 > 杨景宗
## 钦定古今图书集成/明伦汇编/氏族典/第229卷 > 杨景宗

按《宋史杨景宗传》：“景宗字正臣，章惠皇太后从父弟。
少蒲博无赖，客京师，以罪黜隶致远务。章惠入宫为
美人，奏补茶酒班殿侍，累迁西头供奉官、阁门祗候。
坐事降左侍禁、郢州兵马都监，累迁东染院副使。章
惠为太后，进崇仪使，领连州刺史、扬州兵马钤辖。未
几，授秦州刺史，徙滑州钤辖，迁舒州团练使，为兵马”
总管。章惠崩，迁成州防御使。坐入临皇仪殿，被酒讙
噪，出为兖州总管，改天雄军副都总管。时吕夷简守
魏，以不法奏贬齐州都监，徙卫州，又徙郓州钤辖。召
远同勾当景灵宫，提举四园苑。章献、章懿二后升祔
太庙，帝念章惠，故特拜景宗徐州观察使。逾年，领军
头引见司，出知磁州，为建宁军节度观察留后、知潞州，领皇城司。坐卫士入禁中谋为乱，贬徐州观察使、
知济州。还，提举万寿观，复领军头。引见。又坐从卒王
安挟刃入皇城，谪左监门卫大将军、均州安置。起为
汝州钤辖。祠明堂，覃恩，愿还所改官，求为郡。帝谓景
宗性贪虐，不可予，乃以为建宁军留后，提举在京诸
司库务。卒，赠武安军节度使，谥“庄定。”景宗起徒中，以
外戚故至显官。然暴戾，所至为人患。